El Consell Escolar Municipal sol·licita que el dia 17 de març siga no lectiu
22 de febrer 2022

L'alcalde de Sagunt, Darío Moreno, va presidir ahir la sessió extraordinària del Consell Escolar Municipal (CEM) en la qual es va acordar que el dia 17 de març de 2022 siga no lectiu en el calendari escolar saguntí. Este acord serà efectiu quan l'aprove la Direcció General de Centres de la Conselleria d'Educació, Cultura i Esport.

A petició d'Alcaldia es va incorporar en l'ordre del dia del CEM la proposta que el dia 17 de març fora no lectiu, «**atenent així la demanda que ens ha fet arribar la comunitat fallera**», assenyala l'alcalde.

El resultat favorable de la votació, en la qual va haver-hi tres abstencions, permetrà la modificació en el calendari escolar 2021-2022, «**així hi hauria un pont en Falles que comprendria des del dijous 17 de març al diumenge 20 de març**», allargant un dia més el curs escolar.

Amb l'objectiu d'agilitar els tràmits, s'ha dut a terme per resolució d'Alcaldia en comptes de per Junta de Govern Local. «**En estar tan pròximes les falles hem volgut agilitar el procés tot el que és a les nostres mans per a conéixer com més prompte millor si finalment el 17 de març serà festiu per als escolars del municipi**» ha indicat l'alcalde. Des del Departament d'Educació de l'Ajuntament de Sagunt s'ha enviat acta administrativa a Conselleria d'Educació, Cultura i Esport.

La sessió, en la qual també va participar el regidor d'Educació, José Manuel Tarazona, va tindre lloc en les oficines de la Gerència.

*   [](http://www.facebook.com/sharer.php?u=https://aytosagunto.es/va/actualitat/el-consell-escolar-municipal-sol-licita-que-el-dia-17-de-març-siga-no-lectiu/ "Facebook")
*   [](http://twitter.com/share?url=https://aytosagunto.es/va/actualitat/el-consell-escolar-municipal-sol-licita-que-el-dia-17-de-març-siga-no-lectiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-escolar-municipal-sol-licita-que-el-dia-17-de-març-siga-no-lectiu/ "Linked In")
*   [](mailto:?body=https://aytosagunto.es/va/actualitat/el-consell-escolar-municipal-sol-licita-que-el-dia-17-de-març-siga-no-lectiu/)